**Správa o činnosti RADY SZTŠ v období 06/2017 – 05/2018**

V období od posledného riadneho Valného zhromaždenia SZTŠ , na ktorom bolo zvolených 6 členov Rady (vždy 2 zástupcovia za každú sekciu zväzu) , jednal tento orgán celkom 7x :

30.5.2017 – riadne zasadnutie

12.9. 2017 – riadne zasadnutie

23.10. 2017 - riadne zasadnutie

21.1. 2018 - riadne zasadnutie

29.4.2018 – per rollam

14.5. 2018 – per rollam

21.5. 2018 – riadne zasadnutie.

Na prvom zasadnutí v zmysle Stanov SZTŠ zástupcovia jednotlivých sekcií zvolili prezidenta SZTŠ , ktorým sa stal Mgr. Petr Horáček (zo sekcie TŠ). Viceprezidentmi sa na základe dohody stali PhDr. Hana Švehlová (za sekciu IDO) a Stanislav Kočiš (za sekciu RnR).

V januári 2018 sa členovia Rady dohodli, že Mgr. Peter Olej, PhD. (sekcia RnR) bude koordinátorom pre otázky vzdelávania, Stanislav Kočiš (sekcia RnR) sa bude zaoberať súťažnou oblasťou, Ing. Peter Ivanič (sekcia TŠ) bude riadiť oblasť legislatívy, PhDr. Hana Švehlová bude venovať evidencii a Miroslav Frolo (sekcia IDO) bude dozerať na oblasť PR a marketingu.

Podrobný prehľad prerokovávaných tém a aktivít Rady je uverejnený na webovom sídle SZTŠ v zápisniciach Rady ( link : <http://www.szts.sk/sk/documents/54/zapisnice-szts> ).

Rada ako novovzniknutý strešný orgán plne rešpektovala organizačnú samostatnosť stávajúcich prezídií jednotlivých sekcií (dohodnutú pri jednaniach počas procesu zjednotenia zväzov), ktorých návrhy pravidelne prejednávala a vyjadrovala sa k nim. Sama potom vyvíjala aktivity najmä na poli celozväzových projektov a vo vzťahu k nadriadeným orgánom ( ako Ministerstvo ŠVVaŠ, KŠZ SR, SOV), resp. pri riadení  ekonomickej sekcie SZTŠ (koordinácia tvorby a úpravy rozpočtov , kontrola vyúčtovania podujatí jednotlivých sekcií) . Časovo i finančne najnáročnejšími projektmi v tomto období boli oslavy 60.výročia súťažného tanca na Slovensku (Power of unity, november 2017), nová akreditácia trénerského štúdia na FTVŠ (od jesene 2017, aktuálne pokračuje) a rozšírenie reprezentačno-edukačnej publikácie Encyklopédia súťažného tanca na Slovensku 1957-2017 ( z pôvodných 400 strán v novembri 2017 na konečných 752 strán v máji 2018).

Osobitnú kapitolu činnosti Rady tvorí spracovávanie podkladov pre Štátnu sekciu starostlivosti o šport v zmysle nových predpisov a požiadaviek na národné športové zväzy (prijímateľov štátneho príspevku). Tu najväčší nápor povinností zaznamenala oblasť evidencie členskej základne pre ISŠ SR , pri ktorej zohral nezastupiteľnú úlohu vedúci úseku evidencie sekcie TŠ Ing. Miroslav Víťazka . Rada SZTŠ mu v mene všetkých členov zväzu vyslovuje úprimné poďakovanie . Novinkou bola aj systémová registrácia odborníkov v športe (štatutárov, trénerov, rozhodcov), spojená s prepracovaním systému evidencie licencií pre jednotlivé odborné činnosti . Tu patrí veľká vďaka kolegom z FTVŠ (p.Olej a p.Chren), ktorí zároveň pomáhajú aj s vypracovávaním podkladov pre novú akreditáciu tanečného športu na MŠVVaŠ a s tvorbou nových tréningových plánov pre reprezentantov SR v tanečnom športe (taktiež nová povinnosť pri čerpaní dotácie).

Najproblematickejšou sa naďalej javí oblasť vnútrozväzovej legislatívy , osobitne finálnej podoby jej základných dokumentov (Stanov a Poriadkov). V snahe zohľadniť všetky požiadavky a zámery jednotlivých sekcií (resp. aj časti členskej základne v sekcii TŠ) v priebehu vytvárania jednotného zväzu vznikol materiál rozsiahly, do značnej miery kompromisný ..... avšak nie vždy jednoznačne zrozumiteľný a interpretovateľný, čo prinieslo viaceré nedorozumenia. Po opakovaných konzultáciách a jednaniach s Hlavnou kontrolórkou športu SR Ing. Fisterovou (a jej sekciou), ako aj na jej osobné odporúčanie Rada konštatuje, že v blízkej budúcnosti bude potrebné zväzové legislatívne dokumenty zjednodušiť a modifikovať tak, aby mali univerzálnejší charakter aj smerom do budúcnosti.

V oblasti ekonomickej Rada s potešením konštatuje, že nárast výšky štátneho príspevku uznanému športu v prípade tanečného športu pokračoval aj roku 2018 (medziročný nárast základného príspevku oproti roku 2017 bol 85 002 Eur). Úmerne s tým však narástla aj obtiažnosť pri spracovaní vyhodnotenia čerpania dotácie . Nedisciplinovanosť niektorých klubových subjektov pri dodaní originálnej ekonomickej dokumentácie viedla k žiadosti o odklad podania DP za rok 2017 , neskoršej účtovnej uzávierke aj k omeškanému vykonaniu povinného auditu (podrobne viď Správa ekonomického úseku). V súvislosti s využívaním prostriedkov štátnej dotácie prebehla začiatkom roka administratívna finančná kontrola orgánmi MŠVVaŠ, zameraná na overenie splnenia podmienok na poskytnutie finančného príspevku pre rok 2018 . Táto bola ukončená bez negatívnych zistení pre zväz ( jej výsledok bol zväzu doručený až 24.5.18). Druhú kontrolu (dodržiavanie finančnej disciplíny pri čerpaní dotácie za rok 2016) vedie úrad Hlavnej kontrolórky športu SR . Tu komunikácia s MŠVVaŠ začala 7.5.18 a v súčasnosti je v štádiu preverovania dokumentov.

**Záver :** SZTŠ existuje ako zjednotený národný športový zväz takmer 17 mesiacov, jeho Rada svoju funkciu potom vykonáva presne rok. Počas tohto obdobia sa všetky tri zlúčené subjekty museli naučiť ( a ešte stále sa učia !!) pracovať spoločne, rešpektovať ako jeden druhého, tak aj dodržiavať všetky nové a nové (a nie vždy jednoznačne pochopiteľné a ľahko zrealizovateľné) pravidlá, smernice a nariadenia nadriadených orgánov. Za rovnaký čas však zjednotený zväz získal aj najväčší objem štátnych prostriedkov v histórii a jeho reprezentanti ( bez rozdielu k príslušnosti k tej či onej sekcii) dosiahli nebývalé množstvo skvelých tanečných výsledkov na medzinárodnom fóre. Zdá sa, že prvý šok z riskantného kroku máme úspešne za sebou...veľa práce a kompromisov nás však ešte čaká. Chceme veriť, že na konci tejto cesty bude silný zväz so širokou základňou , slušným konštantným finančným zázemím a radosť vzbudzujúcimi výsledkami. Od nás všetkých to bude chcieť len troška viac trpezlivosti a vzájomného rešpektu.

Mgr.Petr Horáček – prezident SZTŠ 25/05/2018